Gerugte oor polisie wat kospakkies vat, is valsEen van die plasings op Facebook (Foto: Verskaf) Gerugte wat op sosiale media versprei is oor 200 kospakkies wat deur polisielede gekonfiskeer is toe ’n kerk in Pretoria-Noord dit by ’n blanke plakkerskamp wou uitdeel, is onwaar. Só het brig. Vishnu Naidoo, nasionale polisiewoordvoerder, dit bevestig. Luidens talle plasings en boodskappe op Facebook en WhatsApp is beweer dat lidmate van die “Lewende Lig”-kerk 200 kospakkies by die Bonaccord-plakkerskamp digby Pretoria wou aflewer toe die polisie klaarblyklik die kospakkies by die ingang van die park gekonfiskeer het. Die kerk is glo daarna weggewys. In dié plasings is te kwader trou beweer dat die betrokke polisielede glo gesê het dat “geen kos by die wit mense afgelaai sal word nie”. “Kan ons asb bid dat God sal ingryp, sodat arm blankes ook gehelp kan word,” lui die plasing verder. Dié plasings het soos ’n veldbrand op sosiale media versprei. By sommige van die boodskappe is foto’s van brandmaer kinders saam versprei. Dié foto’s is voorgehou as honger kinders wat in dié spesifieke plakkerskamp woon. Maroela Media het die Lewende Lig-gemeente in Wonderboom-Suid asook die Ewige Lig-gemeente in Montana gekontak en nie een van die kerke dra kennis van die beweerde voorval nie. Die plasing met die foto’s van brandmaer kinders (Foto: Verskaf) Leon Cronje van die niewinsgewende organisasie Boere Gemeenskap Transvaal besoek die Bonaccord-plakkerskamp gereeld en het Maandag 80 kospakkies by die kamp gaan aflaai. Die Boere Gemeenskap Transvaal-organisasie help verskeie plakkerskampe reg oor Gauteng. Volgens Cronje het die persoon in beheer van die kamp gesê hulle dra glad nie kennis van die voorval met die 200 kospakkies en polisie soos op sosiale media beweer word nie. “Ons het ook van die voorval op sosiale media te hore gekom. Toe ons Maandag kos daar gaan afgee het, was daar geen polisie, soos beweer, eers in sig nie. Niemand by die kamp weet eers van hierdie voorval nie,” vertel Cronje. Cronje het beaam dat die foto’s van die honger kinders wat saam met die boodskap oor die kospakkies versprei is, van die internet afgetrek is. Naidoo sê ’n saak is by die Pretoria-Noord-polisiestasie oopgemaak na aanleiding van die voorgeskrewe afsonderingsregulasies wat die verspreiding van vals nuus oor Covid-19 verbied. Verspreiding van vals nuus kan tot ses maande tronkstraf of ’n swaar boete lei. Naidoo sê die polisie is tans op die spoor van die persoon wat verantwoordelik is vir die verspreiding van dié vals nuus.